Vier dood toe motors vroegoggend bots(Foto: Netcare 911) Vier mense is Saterdag in die vroeë oggendure dood toe twee motors reg van voor tussen Charl Cilliers en Embalenhle in Mpumalanga gebots het. Die ongeluk het tussen 04:00 en 06:00 op die R546 gebeur. Moeti Mmusi, woordvoerder van die provinsiale departement van gemeenskapsveiligheid, sê drie mense het op die toneel gesterf, terwyl die vierde persoon op pad na die hospitaal dood is. Die vier oorledenes was almal insittendes van dieselfde motor. (Foto: Encee Van Huyssteen/The Bulletin) Shawn Herbst, woordvoerder van Netcare 911, sê ŉ man in die tweede motor het matige beserings opgedoen. Hy is per ambulans na ŉ hospitaal geneem. Die polisie ondersoek die botsing.